Serdar Berdimuhamedow

Serdar Gurbangulyýewiç Berdimuhamedow (sündinud 22. septembril 1981 Aşgabatis) on Türkmenistani poliitik. Alates 19. märtsist 2022 on ta Türkmenistani president.

Alates 2021. aastast oli ministrite kabineti aseesimees (ehk asepeaminister). 2022. aasta 12. märtsil valiti ta riigi presidendiks. Ta oli varem enda isa, president Gurbanguly Berdimuhamedowi valitsustes mitmetel kõrgetel ametikohtadel.

Noorus ja haridus
Serdar Berdimuhamedow sündis 22. septembril 1981 Aşgabatis. Aastatel 1987–1997 õppis ta Asgabati 43. Keskkoolis. Aastatel 1997–2001 õppis ta Türkmeeni Põllumajandusülikoolis insener-tehnoloogiks.

Juulist novembrini 2001 töötas ta Toiduainetööstuse Assotsiatsiooni Välismajandussuhete Direktoraadis, pärast seda läbis kohustusliku kaheaastase ajateenistuse. Pärast ajateenistust töötas ta uuesti Toiduainetööstuse Assotsatsioonis (puu- ja köögiviljade ning alkoholivaba õlle ja veini osakonnas).

Aastatel 2008–2011 omandas ta Vene Föderatsiooni Välisministeeriumi Diplomaatilises Akadeemias kõrghariduse rahvusvahelistes suhetes. Õpingute ajal töötas ta Türkemnistani saatkonnas Moskvas nõunikuna. Aastatel 2011–2013 õppis ta Genfi Julgeolekupoliitika Keskuses Euroopa ja rahvusvahelist julgeolekut. Samal ajal töötas ta Türkmenistani esinduses ÜRO juures Genfis nõunikuna.

Augustist detsembrini 2013 töötas ta Türkmenistani välisministeeriumi Euroopa osakonna juhina. Aastatel 2013–2016 juhtis ta Süsivesinikressursside Majandamise ja Kasutamise Riigiametit. Pärast seda oli ta 2017. aastani Välisministeeriumi rahvusvahelise teabe osakonna esimees.

Augustis 2014 kaitses ta Türkmenistani Teaduste Akadeemias teaduskandidaadi tööd. Juulis 2015 sai ta doktorikraadi.

Türkmenistani riigimeedia on teda nimetanud "rahva pojaks".

Poliitikas
Novembris 2016 valiti ta parlamenti (Medžlisi). Ta kandideeris Ahali vilajeti Duşaki linnas. Märtsis 2018 valiti Berdimuhamedow uuesti parlamenti, ta sai oma valimisringkonnas üle 90% häältest. Parlamendis oli ta õiguskomitee esimees.

Serdar Berdimuhamedow jõudis suurde poliitikasse märtsis 2018, kui ta nimetati asevälisministriks. Jaanuaris 2019 nimetati ta prominentse Ahali vilajeti asekuberneriks ning juba sama aasta juunis sai temast Ahali kuberner. Veebruaris 2020 nimetati ta Türkmenistani tööstus- ja ehitusmaterjalide ministriks.

Veebruaris 2021 nimetati ta ministrite kabineti aseesimeheks, tema valdkond oli innovatsioon ja digipööre. Samal ajal oli ta ka Türkmenistani Riikliku Julgeoleku Nõukogu liige ja Kõrgeima Kontrollkoja esimees. Juulis 2021 vabastati ta Riikliku Julgeoleku Nõukogust ja Kõrgeimast Kontrollkojast ning määrati ministrite kabineti aseesimehena vastutama majandus- ja rahandusküsimuste eest.

Lisaks on ta Türkmenistani Keskaasia lambakoerte Liidu esimees ja Rahvusvahelise Ahhal-tekiini hobuste Aretamise Liidu president.

Veebruaris 2022 teatas ta presidendivalimistel kandideerimisest ning märtsis 2022 valiti ta 72,97% suuruse häältesaagiga oma isa mantlipärijaks.

Sõjaväes
Serdar Berdimuhamedow läbis ajateenistuse aastatel 2001–2003. Oktoobris 2017 määrati talle kolonelleitnandi auaste. Auastme andmist kanti üle ka riigitelevisioonis. Tema väeosa ei ole teada.

Tunnustus

Teenetemärgid
 Garaşsyz Türkmenistana bolan beýik söýgüsi üçini orden (Orden iseseisva Türkmenistani armastamise eest)
 Mälikguly Berdimuhamedowi medal
 Türkmenistanyň Garaşsyzlygynyň 25 ýyllygyna juubelmedal (25 aastat iseseisvat Türkmenistani)
 Türkmenistanyň Bitaraplygynyň 25 ýyllygyna juubelmedal (25 aastat neutraalset Türkmenistani)

Aunimetused
 Türkmenistanyň Watan goragçysy (2021; Kodumaa Türkmenistani kaitsja)
 Türkmenistanyň at gazanan itşynasy (2021; Teenekas Türkmenistani koeraaretaja)

Isiklikku
Serdar Berdimuhamedow on abielus, tal on neli last. Kursusekaaslane Venemaa Diplomaatilisest Akadeemiast kirjeldas teda tasakaaluka ja vähenõudlikuna. Õppejõud ja kursusekaaslased on tema kohta öelnud "tagasihoidlik, vastutulelik, viisakas ja rahulik".

Ta oskab türkmeeni, vene ja inglise keelt.

Viited

Türkmenistani presidendid
Sündinud 1981